text: শুভ জন্মদিন কিংবদন্তি অভিনেতা হুমায়ুন ফরীদি | Bangla News Express
  Home / বিনোদন / চলচ্চিত্র / শুভ জন্মদিন কিংবদন্তি অভিনেতা হুমায়ুন ফরীদি
  May 29, 2020	চলচ্চিত্র, দিবস, বিনোদন, শিক্ষা Leave a comment 124 Views
  মঞ্চ থেকে চলচ্চিত্র অভিনয়ের সবখানে তিনি রাজত্ব করেছেন দুর্দান্ত প্রতাপে। কয়েক দশক অভিনয়ে তিনি মাতিয়ে রেখেছিলেন নিজের অভিনয় দিয়ে।
  'ভাঙ্গনের শব্দ শুনি'র সেরাজ তালুকদার, 'সংশপ্তক'এর কানকাটা রমজান কিংবা 'শ্যামল ছায়া'র একজন মুক্তিযোদ্ধাকে মানুষ মনে রাখবে অনেকদিন। নিজেকে কিংবদন্তিতে পরিণত করেছেন, তিনি হুমায়ুন ফরীদি।
  আজ ২৯ মে, এ গুণী অভিনেতার জন্মদিন। ১৯৫২ সালের এমন একটি দিনেই পৃথিবীতে এসেছিলেন হুমায়ুন ফরীদি।
  বেঁচে থাকলে ৬৮ বছরে পা রাখতেন। জন্মদিনের শ্রদ্ধাঞ্জলিতে অবিরাম ভালোবাসায় জাগো নিউজ পরিবার স্মরণ করছে এই বরেণ্য অভিনেতাকে।
  দীর্ঘ কর্মময় বর্ণাঢ্য অভিনয় জীবন ছিল হুমায়ুন ফরীদির। চলচ্চিত্র, টেলিভিশন ও মঞ্চে সমান দাপটের সঙ্গে অভিনয় করেছেন তিনি। হুমায়ুন ফরীদির জন্ম ২৯ মে, ১৯৫২, নারিন্দা, ঢাকা।
  বাবা এ টি এম নুরুল ইসলাম ছিলেন জুরী বোর্ডের কর্মকর্তা। বাবার বদলির চাকরির সুবাদে ফরিদীকে মৌলভীবাজার, ব্রাহ্মণবাড়িয়া, চাঁদপুর, কিশোরগঞ্জ, মাদারীপুরসহ অসংখ্য জেলায় ঘুরতে হয়েছে। মা বেগম ফরিদা ইসলাম গৃহিনী।
  ছোটবেলায় ছন্নছাড়া স্বভাবের জন্য ফরীদিকে 'পাগলা', 'সম্রাট', 'গৌতম'- এমন নানা নামে ডাকা হতো। মাদারীপুর ইউনাইটেড ইসলামিয়া গভর্নমেন্ট হাই স্কুল পাস দিয়ে চাঁদপুর সরকারি কলেজে ভর্তি হন।
  ১৯৭০ সালে ইন্টারমিডিয়েট পাস করে ঢাকা বিশ্ববিদ্যালয়ে অর্গানিক কেমিস্ট্রিতে ভর্তি হলেন।
  ১৯৭১ সালে গিয়েছিলেন মুক্তিযুদ্ধে। নয় মাস যুদ্ধের পরে লাল-সবুজের পতাকা হাতে ঢাকায় ফিরলেও ঢাকা ভার্সিটিতে ফেরেননি।
  ওই বিশ্ববিদ্যালয়ে নাট্যচর্চার পুরোধা ব্যক্তিত্ব নাট্যকার সেলিম আল দীনের ঘনিষ্ঠ সহযোগীও ছিলেন তিনি।
  ১৯৭৬ সালে এই বিশ্ববিদ্যালয়ে প্রথম নাট্য উৎসব আয়োজনেরও প্রধান সংগঠক ছিলেন ফরীদি। সেখানে 'আত্মস্থ ও হিরন্ময়ীদের বৃত্তান্ত' নামে একটি নাটক লিখে নির্দেশনা দেন এবং অভিনয়ও করেন ।
  ছাত্রাবস্থায়ই ১৯৭৬ সালে তিনি ঢাকা থিয়েটারের সদস্য হন। জড়িয়ে যান মঞ্চের সঙ্গে।
  সেলিম আল দীনের 'সংবাদ কার্টুন'-এ একটি ছোট্ট চরিত্রে অভিনয় করে ফরিদী মঞ্চে উঠে আসেন। অবশ্য এর আগে ১৯৬৪ সালে মাত্র ১২ বছর বয়সে কিশোরগঞ্জে মহল্লার নাটক 'এক কন্যার জনক'-এ অভিনয় করেন।
  মঞ্চে তার সু-অভিনীত নাটকের মধ্যে উল্লেখযোগ্য 'শকুন্তলা', 'ফনিমনসা', 'কীত্তনখোলা', 'মুন্তাসির ফ্যান্টাসি', 'কেরামত মঙ্গল' প্রভৃতি। ১৯৯০ সালে স্ব-নির্দেশিত 'ভূত' দিয়ে শেষ হয় ফরীদির ঢাকা থিয়েটারের জীবন।
  এরপর আতিকুল হক চৌধুরীর প্রযোজনায় 'নিখোঁজ সংবাদ' ফরিদীর অভিনীত প্রথম টিভি নাটক।
  যারা দেখেছেন বিটিভি'র 'ভাঙ্গনের শব্দ শুনি' (১৯৮৩) নাটকে সেরাজ তালুকদারের কথা মনে আছে নিশ্চয়। সেলিম আল দীনের রচনা ও নাসির উদ্দিন ইউসুফ বাচ্চুর পরিচালনায় এই নাটকে ফরিদীকে দেখা যায় টুপি দাড়িওয়ালা শয়তানের এক জীবন্ত মূর্তি রূপে।
  'আরে আমি তো জমি কিনি না, পানি কিনি, পানি' কিংবা 'দুধ দিয়া খাইবা না পানি দিয়া খাইবা বাজান'-এই সংলাপগুলো এখনও মন ছুঁয়ে যায়। সেগুলো নাকি আশির দশকে ভীষণ জনপ্রিয় ছিল।
  এরপর শহীদুল্লাহ কায়সারের 'সংশপ্তক' (১৯৮৭-৮৮)-এ 'কান কাটা রমজান' চরিত্রে-ফরীদির অনবদ্য অভিনয় কেউ ভোলেনি। ভুলা কি যায়! অসম্ভব! 'দুই ভুবনের দুই বাসিন্দা', 'একটি লাল শাড়ি', 'নীল নকশার সন্ধানে' (১৯৮২), 'দূরবীন দিয়ে দেখুন' (১৯৮২), 'বকুলপুর কতদূর' (১৯৮৫)', 'মহুয়ার মন' (১৯৮৬),
  'সাত আসমানের সিঁড়ি' (১৯৮৬) 'একদিন হঠাৎ' (১৯৮৬), 'ও যাত্রা' (১৯৮৬) 'পাথর সময়', 'সমুদ্রে গাঙচিল' (১৯৯৩), 'চন্দ্রগ্রন্থ' (২০০৬), 'কাছের মানুষ' (২০০৬), 'কোথাও কেউ নাই' (১৯৯০), 'মোহনা' (২০০৬), 'ভবেরহাট' (২০০৭), 'জহুরা','আবহাওয়ার পূর্বাভাস', 'প্রতিধ্বনি', 'শৃঙ্খল' (২০১০), 'প্রিয়জন নিবাস' (২০১১), 'অক্টোপাস', 'আরমান ভাই দি জেন্টেলম্যান' (২০১১)-আরো আরো অনেক নাটকে বিরামহীনভাবে দর্শকদের হাসিয়েছেন, কাঁদিয়েছেন।
  উল্লেখযোগ্য টিভি নাটকগুলোর মধ্যে রয়েছে, 'নীল নকশার সন্ধানে' (১৯৮২), 'দূরবীন দিয়ে দেখুন' (১৯৮২), 'ভাঙ্গনের শব্দ শুনি' (১৯৮৩), 'ভবের হাট' (২০০৭), 'শৃঙ্খল' (২০১০) ইত্যাদি নাটকে তিনি ছিলেন অনবদ্য।
  নব্বইয়ের গোড়া থেকেই হুমায়ুন ফরীদির বড় পর্দার জীবন শুরু হয়। বাণিজ্যিক আর বিকল্প ধারা মিলিয়ে প্রায় ২৫০টি ছবিতে অভিনয় করেছেন। এরমধ্যে প্রথম ছবি তানভীর মোকাম্মেলের 'হুলিয়া'।
  এরপর তার অভিনীত সিনেমার মধ্যে 'সন্ত্রাস', 'বীরপুরুষ', 'দিনমজুর', 'লড়াকু', 'দহন,' 'বিশ্বপ্রেমিক', 'কন্যাদান' (১৯৯৫), 'আঞ্জুমান' (১৯৯৫), 'দুর্জয়' (১৯৯৬), 'বিচার হবে' (১৯৯৬),'মায়ের অধিকার' (১৯৯৬) 'আনন্দ অশ্র' (১৯৯৭), 'শুধু তুমি' (১৯৯৭), 'পালাবি কোথায়', 'একাত্তুরের যীশু', 'কখনো মেঘ কখনো বৃষ্টি', 'মিথ্যার মৃত্যু'. 'বিদ্রোহ চারিদিকে, 'ব্যাচেলর' (২০০৪), 'জয়যাত্রা', 'শ্যামল ছায়া' (২০০৪), 'রূপকথার গল্প' (২০০৬), 'আহা!' (২০০৭), 'প্রিয়তমেষু' (২০০৯) প্রভৃতি উল্লেখযোগ্য।
  নেগেটিভ, পজেটিভ অর্থাৎ নায়ক-খলনায়ক দু চরিত্রেই তিনি ছিলেন সাবলীল, এক কথায় ভার্সেটাইল।
  এক সময়ে মানুষ আর নায়ককে না, এক ভিলেনকে দেখতেই হলে যেতেন। সেই অপ্রতিদ্বন্দ্বী খলনায়ক ছিলেন ফরীদি।
  ২০১২ সালের ১৩ ফেব্রুয়ারি ফাগুনের আগুনে বিষাদের কালো আঁভা ছড়িয়ে পৃথিবী থেকে বিদায় নিয়েছিলেন অভিনয়ের কিংবদন্তি পুরুষ হুমায়ুন ফরীদি। কাঁদিয়েছিলেন কোটি ভক্তকে।
  প্রত্যেকেরই ব্যক্তিগত জগত থাকে। সে জগতে ভালোবাসার অভাব থাকতেই পারে অভিনেতা ফরীদির।
  তবে জনপ্রিয়তার আকাশে হুমায়ুন ফরীদি চিরকাল ভালোবাসায় সিক্ত হবেন তার কোটি ভক্তদের কাছে। এমন কী মৃত্যুর পরেও তিনি কাজে লাগছেন মানুষের।
  এই করোনাকালে অসহায় মানুষের মুখে খাবার তুলে দিতে নিলামে তোলা হয়েছিলো তার চশমা।
  তিন লাখ ২৫ হাজার ১২ টাকায় বিক্রি হয় চশমাটি। 'অকশন ফর অ্যাকশন' সেই অর্থ করোনায় সংকটে ভোগা অসহায় মানুষের পাশে দাঁড়াতে ব্যয় করে।
  Previous মিরাকল অব কোরআন – পর্ব সতের
  Next লিবিয়ায় বাংলাদেশিদের উপর নির্বিচারে গুলি, নিহত ২৬
  অভিযোগ বলিউড অভিনেত্রীর, অনুরাগ কাশ্যপের বিরুদ্ধে যৌন হয়রানির
  দামি ১০ অভিনেত্রী বলিউডের
  বলিউড তারকারা একটি ছবির জন্য কত পারিশ্রমিক নেন? এ নিয়ে জানার আগ্রহ কমবেশি সবারই আছে। …
  বিতর্কিত সাত কঙ্গনার
  কঙ্গনা মানে 'ঝড়'। কঙ্গনা মানেই 'বিতর্ক'। পরিচালক করণ জোহর থেকে রাজনীতিবিদ উদ্ধব ঠাকরে—যে কারোর ঘুম …